संकटालाई काभ्रे गोल्डकप
संकटा क्लबले धुलिखेलमा सम्पन्न काभ्रे गोल्डकप फुटबलको उपाधि जितेको छ । आयोजक काभ्रे जिल्ला फुटबल संघलाई ३–० ले हराउँदै संकटाले उपाधि चुमेको हो । 
काभ्रे — संकटा क्लबले धुलिखेलमा सम्पन्न काभ्रे गोल्डकप फुटबलको उपाधि जितेको छ । आयोजक काभ्रे जिल्ला फुटबल संघलाई ३–० ले हराउँदै संकटाले उपाधि चुमेको हो । निकै प्रतिस्पर्धात्मक खेलमा संकटाका अभिषेक रिजालले फहिलो मिनेटमै गोल गरी टोलीलाई अग्रता दिलाएका थिए । ३५ औं मिनेटमा विदेशी खेलाडी एक्ने क्रिस्टियन र अतिरित्त समयको पहिलो मिनेटमा सुवास गुरुङले एक गोल गरेर संकटालाई विजयी गराए । विभागीय टोली एपीएफ क्लबलाई हराएर फाइनल तय गरेको काभ्रे घरेलु खेलाडीको बलमा उत्रिएको थियो । शारीरिक रूपमा बलिया विदेशी खेलाडी र ए डिभिजन क्लबसँगको प्रतिस्पर्धा उसलाई कठिन भयो । विजेताले ४ लाख र उपविजेताले २ लाख रुपैयाँ पुरस्कार पाएका छन् । संकटाका टम्पी अर्नेष्ट सर्वोत्कृष्ट खेलाडी घोषित भए । उत्कृष्ट गोलरक्षक संकटाका राजाबावु थापामगर भए । सबैभन्दा बढी गोल गर्ने संकटाका एक्ने क्रिस्टियन पुरस्कृत भए । उत्कृष्ट डिफेन्डरमा काभ्रेका सविन खड्का र प्रशिक्षकमा काभ्रेकै रामचन्द्र थापामगर पुरस्कृत भए । नेपाल नगरपालिका संघका अध्यक्ष तथा धुलिखेल नगरप्रमुख अशोक ब्याञ्जु र अखिल नेपाल फुटबल संघका अध्यक्ष कर्माछिरिङ शेर्पाले विजेतालाई पुरस्कृत गरे । नगरप्रमुखले संघमार्फत खेलाडी उत्पादन, मैदान निर्माण र खेलक्षेक्रको विकासका कार्यत्रम ल्याउने बताए । शेर्पाले धुलिखेलमा खेलमैदान निर्माणका लागि धुलिखेल नगरपालिकासँग सहकार्य गरिने बताए । जिल्लामा पहिलो पटक ए डिभिजन क्लबसमेतको सहभागितामा भएको प्रतियोगितामा १० टिमले भाग लिएका थिए ।